En sag om asylansøgere har spredt sig som en steppebrand på de sociale medier. Nu raser politikerne over hinanden - og udlejeren, der startede sagen.

Først var Alice Lauridsen rasende over, at hendes feriebolig er blevet raseret af op mod 100 asylansøgere.

Den sag gjorde flere politikere fra Christiansborg rasende. En af dem var integrationsminister Inger Støjberg (V), der beskrev asylansøgeres opførsel som "forrykt" og "utaknemmeligt", mens Peter Skaarup (DF) så sagen som en "skandale".

Og nu raser den radikale Zenia Stampe over udlejer Alice Lauridsen - og over integrationsminister Inger Støjberg (V).

Det var meget, meget voldsomt

- Kære Inger Støjberg: Det eneste, der er forrykt, er din opførsel. Tænk at du vælger at gå direkte i medierne for at råbe ad flygtninge i stedet for at spørge dine egne medarbejdere i Udlændingestyrelsen om, hvordan tingene hænger sammen, skriver Zenia Stampe i en statusopdatering på Facebook, hvor hun langer voldsomt ud efter ministeren.

Flygtninge smadrer ferieboliger! Så du det i går? En udlejer i Brøns havde oplevet, at flygtninge lavede bål på gulvet,... Posted by Zenia Stampe on Thursday, April 14, 2016

Den radikale politiker anklager Inger Støjberg for at blæse en stor sag op i pressen uden at have sat sig ind i den.

- Det var et meget, meget voldsomt billede, der blev tegnet af asylansøgere og deres opførsel i Danmark. Og det stod imodsagt, mens sagen vandrede rundt i pressen og på de sociale medier, forklarer Zenia Stampe.

Sagen er strandet i et skænderi mellem Alice Lauridsen og hendes lejer, Udlændingestyrelsen, om omfanget af skaderne, og hvad det koster at udbedre dem. Udlejer har regnet sig frem til 1,3 millioner kroner, mens en vurdering foretaget af et arkitektfirma lander på 560.000 kroner.

Gør det samme som Støjberg

Men selv har Zenia Stampe også reageret på sagen ud fra oplysninger, hun havde set i pressen - uden selv at have sat sig ind sagen.

Opdateringen er skrevet ud fra en artikel i Jydske Vestkysten, hvor en chef på asylområdet i Tønder Kommune, der har drevet ferieboligen som asylcenter, afviser påstandene som helt ude af proportioner.

- Jeg har sat mig ind i sagen ved at høre, hvad embedsmanden har sagt. Og jeg har ingen grund til ej at stole på ham. Der er ikke andre, der har beskrevet de her problemer, forklarer Zenia Stampe.